**REPUBLIKA SRPSKA**

**VLADA PRIJEDLOG**

**REZOLUCIJU**

**O PROTIVLJENJU AKTIVNOSTIMA IZGRADNJE I USPOSTAVLJANJA NUKLEARNOG OBJEKTA «CENTAR ZA ZBRINJAVANJE RADIOAKTIVNOG OTPADA» NA LOKACIJI TRGOVSKE GORE, OPŠTINA DVOR, REPUBLIKA HRVATSKA**

**Banja Luka, oktobar 2023. godine**

**PRIJEDLOG**

Narodna skupština Republike Srpske, na osnovu člana 70. stav 1. tačka 2. Ustava Republike Srpske, saglasno odredbama člana 179. Poslovnika Narodne skupštine Republike Srpske („Službeni glasnik Republike Srpske“, broj 66/20), na \_\_\_\_\_sjednici, održanoj \_\_\_\_2023. godine, donosi

**REZOLUCIJU**

**O PROTIVLJENJU AKTIVNOSTIMA IZGRADNJE I USPOSTAVLJANJA NUKLEARNOG OBJEKTA «CENTAR ZA ZBRINJAVANJE RADIOAKTIVNOG OTPADA» NA LOKACIJI TRGOVSKE GORE, OPŠTINA DVOR, REPUBLIKA HRVATSKA**

1. Narodna skupština Republike Srpske je upoznata da Vlada Republike Hrvatske planira izgraditi i uspostaviti nuklearni objekat „Centar za zbrinjavanje radioaktivnog otpada“ na lokaciji bivšeg vojnog skladišta „Čerkezovac“, koje se nalazi u središnjem dijelu masiva Trgovske gore, opština Dvor, na osnovu Odluke o donošenju Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva - Program za period do 2025. godine sa pogledom do 2060. godine (“Narodne novine“, br.100/18 i 156/22) od 09.11.2018. godine.

2. Narodna skupština Republike Srpske sa zabrinutošću konstatuje da je lokacija „Čerkezovac“, opština Dvor, određena za izgradnju i uspostavljanje nuklearnog objekta u kojem Republika Hrvatska, u toku 2026. godine, planira započeti aktivnosti odlaganja otpada niske i srednje radioaktivnosti iz Nuklearne elektrane „Krško“, Republika Slovenija. Imajući u vidu činjenicu da je lokacija „Čerkezovac“ udaljena samo 2,2 km, odnosno 850 metara vazdušne linije od državne granice Republike Hrvatske sa BiH, odnosno od opštine Novi Grad, Narodna skupština Republike Srpske navodi sljedeće:

- da lokacija koja je odabrana za izgradnju nuklearnog objekta predstavlja područje koje obuhvata akumulacije podzemnih voda koje su vrlo osjetljive te se lako i brzo mogu zagaditi. Lokacija je ispresijecana vodotocima koji predstavljaju centralno slivno područje prema rijeci Uni i opštinama Novi Grad, Krupa na Uni, Kozarska Dubica i Kostajnica, te gradu Bosanska Krupa u Federaciji Bosne i Hercegovine i Hrvatskoj Kostajnici u Republici Hrvatskoj. Drugo slivno područje odvodi vode sa ove lokacije prema rijeci Kupi i prema susjednim hrvatskim opštinama. Potok Žirovac protiče područjem predviđenim za odlaganje radioaktivnog otpada i direktno se ulijeva u rijeku Unu, čija se voda koristi za piće, navodnjavanje zemljišta, kupanje i turističke sadržaje, te bi bila ugrožena radioaktivnim i drugim česticama opasnim po život i zdravlje ljudi. Područje koje čini teritoriju Republike Srpske i koje se nalazi u neposrednoj blizini Trgovske gore, bilo bi izloženo znatnoj opasnosti usljed eventualne havarije, što znači da je mogući značajan prekogranični uticaj na vodne resurse;

- da se u neposrednoj blizini Trgovske gore nalaze površinski vodotokovi, što znači da je povećan rizik od plavljenja u maksimalnom hidrološkom piku, pa je na tom području moguća intenzivna kontaminacija voda. Pored toga, predmetni zahvat se nalazi u slivu osjetljivog područja (Dunavski sliv) koji takođe može biti ugrožen;

- da s obzirom na geološki položaj, odnosno konfiguraciju terena, predmetna lokacija može imati dvije trećine uticaja na životnu sredinu, zdravlje stanovništva i teritoriju Republike Srpske i BiH iz razloga što je područje koje okružuje lokaciju samo jednom trećinom na teritoriji Republike Hrvatske, a dvije trećine uticaja je moguće na teritoriji Republike Srpske i BiH;

- da je predmetna lokacija udaljena 2,2 km od Parka prirode „Una“, koji je proglašen zaštićenim prirodnim dobrom kategorije V na osnovu Odluke Vlade Republike Srpske, broj 04/1-012-2-2363/19 od 14.09.2019. godine („Službeni glasnik Republike Srpske“, broj 79/19). Park prirode „Una“ se nalazi na krajnjem sjeverozapadnom dijelu BiH i Republike Srpske. Prostire se na četiri opštine u Republici Srpskoj i to: Krupa na Uni, Novi Grad, Kostajnica i Kozarska Dubica. Cijelom svojom dužinom, na ovom dijelu, rijeka Una graniči sa Republikom Hrvatskom. Dužina rijeke Une obuhvaćene zaštićenim područjem iznosi 95 km. Osnovnu vrijednost ovog područja čine čista i smaragdna rijeka Una, niz hidroloških, geomorfoloških i drugih fenomena, među kojima se ističu mnogi sedreni oblici, brzaci, vodopadi, ade i riječna jezera, kao i neraskidiva obalna vegetacija koja prati rijeku duž cijelog njenog toka. Una je svojim procesom stvaranja sedre i sedrenih fenomena unikatna prirodna pojava i u periodu niskog vodostaja rijeke, sedrene formacije posebno dolaze do izražaja, kada postaju „pristanište“ velikom broju ptica. Posebnu vrijednost područja čine staništa brojnih vrsta riba. U rijeci Uni je identifikovano 39 različitih vrsta riba, što je svakako svrstava u red naših najbogatijih rijeka. Treća specifičnost Parka prirode „Una“ su neponovljivi pejzaži. Područje je stavljeno u režim zaštite III stepena koji podrazumijeva aktivnu zaštitu i mogućnost održivog korišćenja, s tim da je zabranjena izgradnja industrijskih, infrastrukturnih, hidrotehničkih i drugih objekata čiji rad i postojanje mogu izazvati nepovoljne promjene kvaliteta zemljišta, vode, vazduha, živog svijeta, ljepote predjela, kulturnih dobara i njihove okoline, kao i ispuštanje toksičnih, organski opterećenih i toplinski zagađenih voda, tečnosti ili materija u rijeku Unu, što ukazuje da lokacija Trgovske gore, zbog neposredne blizine Parka prirode „Una“, nije prihvatljiva za izgradnju i uspostavljanje predmetnog nuklearnog objekta, zbog uticaja na zaštićena prirodna dobra i negativnog uticaja na turističke potencijale ovog područja;

- da je područje Trgovske gore izgrađeno od škriljaca, pješčara, siltita, krečnjaka i dolomita sa strmim nagibima i unutrašnjim pukotinama te su stijene vodopropusne, što dodatno ukazuje da lokacija nije prihvatljiva za odlaganje radioaktivnog otpada, s obzirom na geološku strukturu predmetnog područja;

- da je područje Trgovske gore u geološkom smislu vrlo nepovoljno jer se nalazi na rubu tektonske navlake kojom su karbonske stijene navučene na trijaske karbonate. Radi se o 7. zoni maksimalno očekivanih intenziteta za povratni period od 500 godina sa utvrđenim vertikalnim i horizonatalnim rasjedima. Neotektonika sa aktivnim rasjedima ovog područja, uzrokovana je kontinuiranim kretanjem Jadranske mikroploče ka sjeveru, zbog toga dolazi do deformacije zemljine kore na kontaktu Dinarida i Panonskog basena. Na osnovu dosadašnjih analiza, pozicije epicentara i fokalnih mehanizama izdvojena su tri sistema rasjeda od kojih je najdominantniji sa pružanjem po pravcu SZ-JI (Pokupsko-Banjalučki). Zemljotresi koji su se desili u neposrednoj blizini područja Trgovske gore su imali veoma značajne efekte i najjači su zemljoresi u instrumentalom periodu na području Republike Hrvatske i BiH. Imajući ovo u vidu, lokacija „Čerkezovac“ leži na ozbiljnom aktivnom sistemu rasjeda i u neposrednoj je blizini dva izuzetno trusna područja, banjalučki region u BiH, i pokupsko-petrinjske oblasti u Republici Hrvatskoj, koji se za sada izdvajaju po najjačim dogođenim zemljotresima u instrumentalnom periodu (zadnjih 100 godina), što ukazuje na veoma ozbiljne seizmološke karakteristike ovog područja;

- da je lokacija „Čerkezovac“ odabrana isključivo na osnovu činjenice da u opštini Dvor postoji manji broj stanovnika, usljed migracije stanovništva u prethodnim ratnim dešavanjima, s tim da je u potpunosti zanemarena činjenica da bi nuklearni objekat mogao ugroziti živote i zdravlje oko 364,970 hiljada stanovnika koji, prema podacima Agencije za statistiku BiH, odnosno prema konačnim rezultatima Popisa stanovništva, domaćinstava i stanova iz 2013. godine, žive u opštinama i gradovima u području sliva i podsliva rijeke Une, što značajno utiče na demografsku situaciju potencijalno ugroženog područja na teritoriji Republike Srpske;

- da efekti po zdravlje od izloženosti zračenju mogu biti deterministički i mogu se javiti ubrzo nakon izlaganja ili stohastički, koji se očituju mnogo godina nakon izlaganja. Pored toga, već postoji negativan uticaj na psihološki aspekt zdravlja stanovništva na području Republike Srpske usljed saznanja o činjenici da će u njihovoj neposrednoj blizini biti izgrađen nuklearni objekat koji može ozbiljno ugroziti živote i zdravlje ljudi, te u budućnosti negativno uticati na živote i zdravlje njihovih potomaka;

- da će izgradnja nuklearnog objekta imati negativan uticaj na socio-ekonomski aspekt života stanovništva na području Republike Srpske i BiH, s obzirom da je predmetno područje izuzetno povoljno za organsku poljoprivredu, kao i zbog činjenice da se stanovništvo na tom području bavi poljoprivrednom proizvodnjom koja bi bila ugrožena izgradnjom objekta ove namjene;

- da je lokacija Trgovske gore udaljena 3,5 km od kulturnog dobra „Istorijska građevina - Vijećnica u Novom Gradu“, koje je upisano u Listu svjetske baštine u BiH (UNESCO) i predstavlja nacionalni spomenik Bosne i Hercegovine.

3. Narodna skupština Republike Srpske izražava zabrinutost zbog činjenice da je Republika Hrvatska na netransparentan način i bez preliminarne procjene podobnosti lokacije izvršila odabir lokacije „Čerkezovac“, kao lokaciju za odlaganje radioaktivnog otpada, bez prethodnog uključivanja Republike Srpske i Bih u postupak odabira lokacije.

4. Narodna skupština Republike Srpske smatra da Republika Srpska i BiH nisu blagovremeno uključene u sprovođenje strateške procjene uticaja na životnu sredinu jer na blagovremeno dostavljene primjedbe i komentare iz Republike Srpske i BiH nije dostavljen zvaničan odgovor od strane Republike Hrvatske, temeljem čega su prekršene odredbe Protokola o strateškoj procjeni životne sredine uz Konvenciju o procjeni uticaja na životnu sredinu preko državnih granica (SEA protokol), kojeg je BiH ratifikovala Odlukom, broj 01.02-02-05-2-2867/16 od 15.12.2016. godine („Službeni glasnik BiH“- MU broj 3/2017).

5. Narodna skupština Republike Srpske zahtjeva da Republika Hrvatska preispita razloge zbog kojih je odabrala Trgovsku goru kao lokaciju za izgradnju spornog nuklearnog objekta te da se Republici Srpskoj i BiH dostavi obrazložen popis svih parametara zbog kojih je navedeni lokalitet odabran i zbog kojih se smatra povoljnijim u odnosu na druge lokacije utvrđene Strategijom prostornog razvoja Republike Hrvatske, koja je bila na snazi prije donošenja Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva - Program za period do 2025. godine sa pogledom do 2060. godine.

6. Narodna skupština Republike Srpske smatra da je naziv planiranog nuklearnog objekta „Centar za zbrinjavanje radioaktivnog otpada“ na lokaciji bivšeg vojnog skladišta „Čerkezovac“, odabran sa namjerom da se istim umanji značaj procjene uticaja na životnu sredinu u smislu odredaba Konvencije o procjeni uticaja na životnu sredinu preko državnih granica (ESPOO konvencija) koju je BiH ratifikovala Odlukom, broj 01-011-2157-32/32/09 od 12.08.2009. godine („Službeni glasnik BiH“- MU broj 8/09).

7. Narodna skupština Republike Srpske ukazuje da do sada nije zabilježen slučaj izgradnje nuklearnog objekta na granici sa drugom državom koja nema izgrađene nuklearne objekte. Na jasnu namjeru Republike Hrvatske da izgradi i uspostavi nuklearni objekat na predmetnoj lokaciji ukazuje činjenica da je u Dvoru u aprilu 2022. godine, putem nosioca projekta Fonda za finansiranje razgradnje i zbrinjavanje radioaktivnog otpada i istrošenog nuklearnog goriva Nuklearne elektrane „Krško“, otvoren „Info centar o radioaktivnom otpadu“, čiji je cilj uključivanje, informisanje i edukacija lokalnog stanovništva i javnosti o zbrinjavanju radioaktivnog otpada na lokaciji Trgovske gore.

8. Imajući u vidu činjenice navedene u t. 1-6 ove rezolucije, Narodna skupština Republike Srpske smatra da je apsolutno neprihvatljiva i nedopustiva namjera Republike Hrvatske da izgradi nuklearni objekat na lokaciji Trgovske gore i traži od nadležnih organa u Republici Srpskoj i Bosni i Hercegovini, odnosno Predsjednika Republike Srpske, Vlade Republike Srpske i resornih ministarstava, Savjeta ministara BiH, Predstavničkog doma Parlamentarne skupštine BiH, Doma naroda Parlamentarne skupštine BiH i Vlade Federacije BiH, a posebno od Predsjedništva BiH, da u cilju zaštite bezbjednosti i zdravlja svojih građana, intenziviraju i koordiniraju sve raspoložive političke, pravne i diplomatske aktivnosti u skladu sa odredbama međunarodnog prava u cilju sprečavanja Republike Hrvatske da odloži radioaktivni otpad, istrošene izvore i istrošeno nuklearno gorivo na lokaciji Trgovske gore.

9. Narodna skupština Republike Srpske poziva Predsjedništvo BiH, u čijoj je isključivoj nadležnosti spoljna politika BiH, da što prije razmotri Informaciju o aktivnostima nadležnih institucija Republike Srpske i BiH povodom namjere Republike Hrvatke da odlaže radioaktivni i nuklearni otpad na lokaciji Trgovska gora u neposrednoj blizini sa granice sa Republikom Srpskom i BiH, broj 02/4.01-7-011-1107/23 od 06.06.2023. godine, te da zauzme jasne stavove o ovom pitanju i naloži donošenje niza konkretnih sistemskih mjera političke, pravne i diplomatske prirode, koje će obezbjediti politički dogovor ili pravne radnje koji će onemogućiti Republiku Hrvatsku da izgradi i uspostavi nuklearni objekat i u njemu odloži radioaktivni otpad te da o tome obavjesti Republiku Hrvatsku, relevantne međunarodne organizacije, Evropsku komisiju i Evropski parlament.

10. Narodna skupština Republike Srpske poziva Predstavnički dom Parlamentarne skupštine BiH, Dom naroda Parlamentarne skupštine BiH i grupu poslanika „Zeleni klub“ u Parlamentu BiH, da u Parlamentu BiH usvoje novu rezoluciju o protivljenju namjerama Republike Hrvatske i da o njenom saržaju, putem svojih rukovodstava i predstavnika, upoznaju najviše predstavnike zemalja Evropske unije, Evropske komisije, Evropskog parlamenta, Međunarodne zajednice za atomsku energiju i druge međunarodne organe i agencije koje su nadležne za ovu oblast.

11. Narodna skupština Republike Srpske traži da Republika Hrvatska preduzime aktivnosti u cilju obustavljanja od primjene Strategije zbrinjavanja radioaktivnog otpada, iskorištenih izvora i istrošenog nuklearnog goriva, kao i Nacionalnog programa za sprovođenje Strategije zbrinjavanja radioaktivnog otpada, iskorištenih izvora i istrošenog nuklearnog goriva, u dijelu koji se odnosi na odabir bivšeg vojnog skladišta „Čerkezovac“, kao lokacije na kojoj će biti izgrađen nuklearni objekat, dok se od strane Republike Hrvatske ne dostave obrazloženi razlozi o načinu odabira navedenog lokaliteta u odnosu na druge predviđene lokacije, odnosno alternative.

12. Narodna skupština Republike Srpske podržava rad i aktivnosti Pravnog i Ekspertskog tima, koji su predviđeni zaključcima Strategije zaštite pravnog interesa BiH vezano za pitanja odlaganja radioaktivnog otpada na lokaciji Trgovske gore, naučna istraživanja koja su u toku, kao i uključivanje stručne i akademske zajednice, gradova i opština koji se nalaze u slivu rijeke Une te nevladinih organizacija koje se bave pitanjima zaštite životne sredine u kreiranje i vođenje informativne kampanje u javnim medijima i u sve druge oblike izražavanja nezadovoljstva i neslaganja sa namjerom Republike Hrvatske po ovom pitanju.

13. Rezolucija će biti objavljena u „Službenom glasniku Republike Srpske“.

Broj: PREDSJEDNIK

NARODNE SKUPSTINE

Datum: Nenad Stevandić

**OBRAZLOŽENJE**

**REZOLUCIJE O PROTIVLJENJU AKTIVNOSTIMA IZGRADNJE I USPOSTAVLJANJA NUKLEARNOG OBJEKTA «CENTAR ZA ZBRINJAVANJE RADIOAKTIVNOG OTPADA» NA LOKACIJI TRGOVSKE GORE, OPŠTINA DVOR, REPUBLIKA HRVATSKA**

**I USTAVNI OSNOV**

Ustavni osnov za donošenje ove rezolucije sadržan je u članu 70. stav 1. tačka 2. Ustava Republike Srpske, kojim je propisano da Narodna skupština Republike Srpske donosi zakone, druge propise i opšte akte, kao i u članu 179. Poslovnika Narodne skupštine Republike Srpske („Službeni glasnik Republike Srpske“, broj 66/20), kojim je, između ostalog, propisano da Narodna skupština Republike Srpske donosi rezoluciju.

**II RAZLOZI ZA DONOŠENJE REZOLUCIJE**

Ovom rezolucijom Narodna skupština Republike Srpske izražava protivljenje izgradnji i uspostavljanju nuklearnog objekta „Centar za zbrinjavanje radioaktivnog otpada“ na lokaciji bivšeg vojnog skladišta „Čerkezovac“ na Trgovskoj gori, opština Dvor, u kojem će se odlagati otpad niske i srednje radioaktivnosti te utvrđuje osnovne okvire za rješenje navedenog problema.

Rezolucija se donosi u cilju zaštite interesa Republike Srpske i BiH, kao i zaštite bezbjednosti i zdravlja građana, uzimajući u obzir sljedeće činjenice:

Ministarstvo za prostorno uređenje, građevinarstvo i ekologiju je na osnovu obavještenja od strane načelnika Opštine Novi Grad i na osnovu saznanja iz medija, u vezi sa aktivnostima koje se odnose na izgradnju nuklearnog objekta u kojem će se vršiti odlaganje radioaktivnog otpada na lokaciji Trgovske gore, Opština Dvor, Republika Hrvatska, zatražilo od Ministarstva zaštite okoliša i prirode Republike Hrvatske dostavljanje informacije o projektu i o sprovedenim aktivnostima od strane nadležnih institucija Republike Hrvatske, koje se odnose na odabir lokacije Trgovska gora.

U vezi sa navedenim zatraženo je preduzimanje aktivnosti iz resornih nadležnosti od Ministarstva inostranih poslova BiH, Ministarstva spoljne trgovine i ekonomskih odnosa BiH, Ministarstva zdravlja i socijalne zaštite Republike Srpske, Državne regulatorne agencije za radijacionu i nuklearnu bezbjednost, kao i Predsjedništva BiH. Na posebnoj sjednici održanoj dana 15.04.2015. godine, Skupština opštine Novi Grad donijela je Rezoluciju o protivljenju aktivnostima izgradnje odlagališta otpada niske i srednje radioaktivnosti u opštini Dvor, Republika Hrvatska, te je ista dostavljena Ministarstvu za prostorno uređenje, građevinarstvo i ekologiju Republike Srpske, kao i Predsjedništvu BiH, predsjedavajućem Parlamentarne skupštine BiH, predsjedavajućem Savjeta ministara, Domu naroda, Ministarstvu inostranih poslova BiH, predsjedniku Republike Srpske i predsjedniku Vlade Republike Srpske.

U aprilu 2015. godine od strane strane opština: Novi Grad i Kostajnica iz Republike Srpske i Bosanska Krupa, Cazin, Bužim i Velika Kladuša iz Federacije BiH, potpisan je akt kojim se izražava protivljenje izgradnji odlagališta radioaktivnog otpada na lokalitetu Trgovska gora (Republika Hrvatska) te traži od svih nadležnih institucija obustavljanje aktivnosti na određivanju lokacije Trgovska gora za odlaganje radioaktivnog otpada, uz obrazloženje da određivanjem lokacije Trgovska gora za odlaganje radioaktivnog otpada mogu biti nanesene nesagledive posljedice po zdravlje i život stanovnika opština i gradova koji se nalaze u neposrednoj blizini.

Istovremeno, Odbor za evropske integracije i regionalnu saradnju Narodne skupštine Republike Srpske Zaključkom, broj 02/4.03-1-011-1603-5-1/15 od 28.04.2015. godine, je zatražio od Ministarstva za prostorno uređenje, građevinarstvi i ekologiju preduzimanje svih mogućih koraka u vezi sa sprečavanjem izgradnje i uspostavljanja nuklearnog objekta na lokaciji Trgovska gora.

Dana 07.05.2015. godine, Ministarstvo za prostorno uređenje, građevinarstvi i ekologiju Republike Srpske obaviješteno je, putem Ministarstva vanjske trgovine i ekonomskih odnosa BiH, da je u Republici Hrvatskoj donesena Strategija zbrinjavanja radioaktivnog otpada, istrošenih izvora i istrošenog nuklearnog goriva u 2014. godini, iz koje proističe obaveza izrade Nacionalnog programa sprovođenja navedene strategije, kojim će se između ostalog utvrditi okvir za uspostavljanje „Centra za zbrinjavanje radioaktivnog otpada“ u Dvoru. U aktu je navodeno da će se za Nacionalni program sprovesti strateška procjena uticaja na životnu sredinu u skladu sa odredbama Direktive 2001/42/EZ o procjeni uticaja planova i programa na životnu sredinu, što uključuje i prekogranične konsultacije, ali da izrada

Nacionalnog programa još nije počela. Pored navedenog, Republika Hrvatska je istakla da će u potpunosti poštovati odredbe Protokola o strateškoj procjeni uz Konvenciju o procjeni uticaja na životnu sredinu u prekograničnom kontekstu, iako BiH u to vrijeme nije bila ratifikovala ovaj protokol.

BiH je ratifikovala Zajedničku konvenciju o sigurnosti zbrinjavanja istrošenog goriva i sigurnosti zbrinjavanja radioaktivnog otpada, koja je na snazi od dana 31.10.2012. godine. Na redovnom sastanku ugovornih strana Zajedničke konvencije, održanom u sjedištu Međunarodne agencije za atomsku energiju IAEA u Beču, dana 22.05.2015. godine, na kojem je učestvovala i delegacija BiH, delegacija Republike Hrvatske je u svom izvještaju potvrdila namjeru izgradnje novog centralnog skladišta za radioaktivni otpad i otpad nastao dekomisioniranjem nuklearne elektrane Krško, u skladu sa Strategijom usvojenom 2014. godine, te da je započeta izrada osnovnog dizajna skladišta i početne procjene njegovog uticaja na životnu sredinu, nakon čega će se sprovesti detaljna procjena sigurnosti ovog skladišta i njegovog uticaja na životnu sredinu, kao i da su započete javne rasprave za odabir lokacije ovog skladišta na Trgovskoj gori, u opštini Dvor. U tom izvještaju je navedeno da lokacija još uvijek nije detaljno određena s obzirom da se čeka saglasnost lokalne zajednice, te je iznesena namjera Republike Hrvatske da izvrši konsultacije sa susjednim državama, odnosno sa BiH, u skladu sa međunarodnim konvencijama. Dakle, Republika Hrvatska je trebala da na osnovu člana 13. stav 1. tačka (iv) Konvencije, zvanično zatraži konsultacije sa BiH, kao ugovornom stranom Konvencije, koja može da bude direktno ugrožena od odlaganja radioaktivnog otpada i istrošenog goriva na lokaciji Trgovske gore, koja je samo 2,2km udaljena od teritorije BiH, odnosno opštine Novi Grad.

Državna regulatorna agencija za radijacionu i nuklearnu bezbjednost BiH, koja je kontakt tačka za Zajedničku konvenciju o sigurnosti zbrinjavanja istrošenog goriva i sigurnosti zbrinjavanja radioaktivnog otpada, izričito se protivi izgradnji nuklearnog objekta na Trgovskoj gori, iz razloga neposredne blizine granice sa BiH, navodeći da ne postoje primjeri u svijetu da se takav nuklearni objekat za odlaganje radioaktivnog otpada nalazi van područja nuklearne elektrane u kojoj je nastao, a u blizini granice sa drugom državom.

Dana 15.07.2015. godine, Dom naroda Parlamentarne skupštine BiH, usvojio je Zaključak broj 02-50-6-7.1/15, kojim je utvrđena obaveza formiranja radne grupe za praćenje stanja i aktivnosti u vezi sa mogućom izgradnjom i uspostavljanjem nuklearnog objekta na lokaciji Trgovske gore te je za formiranje radne grupe zadužen Savjet ministara BiH. U vezi sa navedenim, Vlada Republike Srpske je imenovala

predstavnike iz Republike Srpske za članstvo u navedenoj grupi. Istovremeno, Vlada Republike Srpske donijela je Zaključak, broj 04/1-012-2-1566/15 od 23.07.2015. godine, kojim je zadužila Ministarstvo za prostorno uređenje, Ministarstvo uprave i lokalne samouprave i Ministarstvo zadravlja i socijalne zaštite, da izrade tekst Rezolucije o protivljenju aktivnostima izgradnje odlagališta otpada niske i srednje radioaktivnosti u Dvoru, Republika Hrvatska te isti dostave Vladi Republike Srpske na razmatranje.

Na sjednici održanoj 23.07.2015. godine Vlada Republike Srpske je razmatrala Informaciju o preduzetim aktivnostima u vezi odlaganja radioaktivnog otpada na lokalitetu „Trgovska gora“ Dvor, Republika Hrvatska, broj 15.04-052-2809/15 od 14.07.2023. godine, koju je pripremilo Ministarstvo za prostorno uređenje, građevinarstvo i ekologiju, nakon čega je donesen zaključak kojim je Ministarstvo za prostorno uređenje, građevinarstvo i ekologiju zaduženo da, koristeći raspoložive podatke o štetnom uticaju radioaktivnog otpada na životnu sredinu i zdravlje ljudi, pripremi Rezoluciju o protivljenju aktivnostima izgradnje odlagališta otpada niske i srednje radioaktivnosti u opštini Dvor, Republika Hrvatska.

Rezolucija o protivljenju aktivnostima izgradnje odlagališta otpada niske i srednje radioaktivnosti u opštini Dvor, Republika Hrvatska („Službeni glasnik Republike Srpske“, broj 110/15) usvojena je na 15. posebnoj sjednici Narodne skupštine Republike Srpske održanoj dana 23.12.2015. godine. Rezolucija je, zajedno sa Informacijom o preduzetim aktivnostima u vezi odlaganja radioaktivnog otpada na lokalitetu „Trgovska gora“ Dvor, Republika Hrvatska, dostavljena u Ministarstvo inostranih poslova BiH i drugim institucijama na dalje postupanje. Na osnovu Rezolucije i naprijed navedene informacije, gotovo istovjetne rezolucije, odnosno deklaracije, donio je i Parlament Federacije BiH, Skupština Unsko-sanskog kantona, kao i skupštine lokalnih zajednica u svim gradovima i opštinama u Pounju. Savjet ministara BiH je na 49. sjednici održanoj dana 21.03.2016. godine donio je Odluku o formiranju Radne grupe za praćenje stanja i aktivnosti u vezi sa mogućom izgradnjom odlagališta radioaktivnog otpada na lokaciji Trgovska gora („Službenom glasniku BiH“, broj 28/16). Radna grupa formirana je kao operativno tijelo sa osnovnim zadatkom da osigura koordinaciju rada institucija BiH, Republike Srpske, Federacije BiH, Brčko Distrikta i lokalnih nivoa vlasti u vezi sa aktivnostima potencijalne izgradnje odlagališta radioaktivnog otpada na lokaciji Trgovska gora, Opština Dvor. Predstavnički dom Parlamentarne skupštine BiH je dana 25.05.2016. godine usvojio Rezoluciju o neprihvatanju izgradnje skladišta i odlagališta radioaktivnog otpada, iskorišćenih izvora i istrošenog nuklearnog goriva i protivljenju aktivnostima u vezi sa izgradnjom skladišta i odlagališta na Trgovskoj gori, opština Dvor, Republika Hrvatska.

Ministarstvo vanjskih poslova BiH zatražilo je od Ambasade BiH u Zagrebu da obavijesti Sabor Republike Hrvatske o donošenju Rezolucije Parlamentarne skupštine BiH o neprihvatanju izgradnje skladišta i odlagališta radioaktivnog otpada, iskorištenih izvora i istrošenog nuklearnog goriva i protivljenju aktivnostima u vezi s izgradnjom skladišta i odlagališta na Trgovskoj gori. U sjedištu IAEA održan je pripremni sastanak, dana 18. i 19. 5. 2017. godine, za 6. ugovornih strana Zajedničke konvencije. Države potpisnice Konvencije su bile u obavezi dostaviti svoj izvještaj o ispunjavanju zahtjeva Konvencije, kako bi druge države potpisnice pregledale taj izvještaj i dostavile eventualna pitanja. Republika Hrvatska u svom izvještaju navela „Čerkezovac na Trgovskoj gori kao potencijalnu lokaciju za izgradnju nuklearnog objekta, kao i činjenicu da predmetna lokacija nije definitivno potvrđena s obzirom na to da Vlada Republike Hrvatske u to vrijeme nije usvojila „Prijedlog programa provedbe Strategije upravljanja radioaktivnim otpadom u Republici Hrvatskoj“.

Republika Hrvatska je dana 09.11.2018. godine donijela Odluku o donošenju Nacionalnog programa provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva - Program za period do 2025. godine sa pogledom do 2060. godine (“Narodne novine“, br.100/18 i 156/22) na osnovu koje planira izgraditi i uspostaviti nuklearni objekat „Centar za zbrinjavanje radioaktivnog otpada“ na lokaciji bivšeg vojnog skladišta „Čerkezovac“ u kojem nisu obrazloženi kriterijumi na osnovu kojih je navedena lokacija odabrana kao najpovoljnija u odnosu na druge lokacije navedene u prostorno – planskoj dokumentaciji. Predsjedništvo BiH je dana 22.03.2019. godine usvojilo zaključke u kojima je istaknuta zaštita svih prava koja pripadaju BiH po pravilima i normama međunarodnog prava. Uvažavajući zaključke i inicijative poslanika Parlamentarne skupštine BiH koji čine „Zeleni klub“, upućena je inicijativa Predsjedništvu BiH i Savjetu ministara BiH da se hitno pokrenu aktivnosti koje se odnose na formiranje Pravnog i Ekspertskog tima u cilju stvaranja uslova za sudsku zaštitu ljudskih prava građana u BiH, te da se pozovu institucije u čijoj su nadležnosti identifikovani izvori međunarodnog prava za ovu oblast na intenziviranje aktivnosti usmjerenih na osporavanje i sprečavanje uspostavljanja odlagališta radioaktivnog otpada na lokaciji Trgovske gore. Sa ciljem da se lokacija Trgovska gora izuzme iz razmatranja za izgardnju nuklearnog objekta, Ministarstvo za prostorno uređenje, građevinarstvo i ekologiju pokrenulo je postupak proglašenja zaštite područja rijeke Une u kategoriji „park prirode“, uzimajući u obzir činjenicu da postoji opasnost da će područje rijeke Une biti ozbiljno ugroženo, u vezi sa planiranom izgradnjom nuklearnog objekta koji će se nalaziti u neposrednoj blizini granice sa BiH, odnosno u blizini rijeke Une i Opštine Novi Grad. Odlukom Vlade Republike Srpske, broj 04/1-012-2-2363/19 od 14.09.2019. godine ( „Službeni glasnik Republike Srpske“, broj 79/19) Park prirode „Una“ je proglašen zaštićenim prirodnim dobrom kategorije V.

Ministarstvo zaštite okoliša i energije Republike Hrvatske donijelo je dana 30.03.2020. godine odluku kojom se bivše vojno skladište „Čekezovac“ na Trgovskoj gori predaje Fondu za finansiranje razgradnje i zbrinjavanje radioaktivnog otpada i istrošenog nuklearnog goriva iz Nuklearne elektrane „Krško“. Odlukom Savjeta ministara BiH, broj VM-87/20 od 21.05.2020.godine, formirano je Koordinaciono tijelo BiH za rješavanje problematike odlaganja radioaktivnog otpada, istrošenih izvora i istrošenog nuklearnog goriva na lokaciji Trgovske gore. Koordinaciono tijelo čine ministri Ministarstva spoljne trgovine i ekonomskih odnosa, Ministarstva za prostorno uređenje, građevinarstvo i ekologiju Republike Srpske i Ministarstva za okoliš i turizam Federacije BiH. Pored toga, Savjet ministara BiH je odlukom VM broj 241/20, od 29.10.2020. godine („Službeni glasnik BiH“, broj 3/21), formirao Pravni tim, dok je odlukom, VM broj 257/20 od dana 29.10.2020. godine, formiran Ekspertski tim („Službeni glasnik BiH“, broj 1/21) za izradu Strategije zaštite pravnog interesa BiH vezano za pitanja odlaganja radioaktivnog otpada i istrošenog nuklearnog goriva na lokaciji Trgovske gore koja se nalazi u Republici Hrvatskoj.

Vlada Republike Srpske je zaključkom, broj 04/1-012-22360/22 od 14.07.2022. godine, dala saglasnost na Nacrt Strategije zaštite pravnog interesa BiH u vezi sa pitanjem odlaganja radioaktivnog otpada i istrošenog nuklearnog goriva na lokaciji Trgovska gora u Republici Hrvatskoj. Predmetnim zaključkom Ministarstvo za prostorno uređenje, građevinarstvo i ekologiju je zaduženo da kontinuirano prati aktivnosti i da koordiniše aktivnosti drugih nadležnih institucija, s ciljem dostupnosti podataka za potrebe realizacije aktivnosti iz Strategije. Vlada je zadužila Pravobranilaštvo Republike Srpske da kontinuirano prati rad Pravnog tima sa ciljem zastupanja pravnih interesa Srpske.

Ministarstvo gospodarstva i održivog razvoja Republike Hrvatske obavjestilo Ministarstvo spoljnih poslova BiH, notifikacijom od dana 24.02.2023. godine, da je u Republici Hrvatskoj započet postupak određivanja sadržaja Studije uticaja na životnu sredinu zbrinjavanja radioaktivnog otpada na lokaciji «Čerkezovac» na Trgovskoj gori. Od nadležnih organa Republike Hrvatske do danas nije stigao zvaničan odgovor na blagovremeno dostavljene primjedbe iz Republike Srpske i BiH, već je na internet stranici Državnog zavoda za radiološku i nuklearnu bezbjednost Republike Hrvatske objavljen dokument pod nazivom „Odgovori na primjedbe i mišljenja s javnog uvida strateške studije za Nacionalni program provedbe Strategije zbrinjavanja radioaktivnog otpada, iskorištenih izvora i istrošenog nuklearnog goriva (Program za razdoblje do 2015. godine s pogledom do 2060. godine)“ iz kojeg proizilazi da nisu uvažene primjedbe Ministarstva spoljne trgovine i ekonomskih odnosa BiH, Ministarstva inostranih poslova BiH, Državne regulatorne agencije za radijacionu i nuklearnu bezbjednost, Ministarstva za prostorno uređenje, građevinarstvo i ekologiju i Grupe autora sa Univerziteta u Tuzli, Univerziteta u Sarajevu i Univerziteta u Bihaću.

Vlada Republike Srpske donijela je Odluku o usvajanju akcionog plana sprovođenja osnovnih geoloških istraživanja za period od 2023-2025. godine, broj 04/1-012-2-1085/23 od 06.04.2023.godine, («Službeni glasnik Republike Srpske», broj 36/23) na osnovu koje su obezbjeđena finansijska sredstva u Budžetu Republike Srpske sa ciljem definisanja geološke građe šireg prostora odlagališta nuklearnog otpada Trgovska gora za teritoriju Republike Srpske u iznosu od 937.170,00 KM. Istraživanja na terenu su počela dana 02.10.2023. godine, a cilj istraživanja je utvrđivanje „nultog stanja“ radioaktivnosti, te sprovođenje geoloških, hidroloških i seizmoloških istraživanja radi obezbjeđenja dokaza koji će biti veoma značajni u argumentaciji razloga zbog kojih sporna lokacija ne predstavlja pogodno tlo za izgradnju nuklearnog objekta.

Narodna skupština Republike Srpske je na četvrtoj redovnoj sjednici održanoj dana 18.7.2023. razmatrala Informaciju o održanoj tematskoj sjednici pod nazivom «Aktivnosti nadležnih institucija Republike Srpske i BiH povodom namjere Republike Hrvatske da odlaže radioaktivni otpad na lokaciji Trgovske gore u neposrednoj blizini granice sa Republikom Srpskom i Bosnom i Hercegovinom“ i usvojila zaključke kojima se podržavaju sve dosadašnje aktivnosti te se traži angažman Predsjedništva BiH, kao i donošonje novih rezolucija/deklaracija na svim nivoima vlasti u BiH. Dana 20.07.2023. godine Narodna skupština Republike Srpske je donijela Zaključak o usvajanju informacije Odbora za zaštitu životne sredine o održanoj tematskoj sjednici pod nazivom «Aktivnosti nadležnih institucija Republike Srpske i BiH povodom namjere Republike Hrvatske da odlaže radioaktivni i nuklearni otpad na lokaciji Trgovske gore u neposrednoj blizini granice sa Republikom Srpskom i BiH“ («Službeni glasnik Republike Srpske», broj 69/23), koji je dostavljen Vladi Republike Srpske, odnosno Ministartsvu za prostorno uređenje, građevinarstvo i ekologiju dana 09.08.2023. godine. Odbor za zaštitu životne sredine u Narodnoj skupštini Republike Srpske je u tački 8. predmetnog Zaključka predložio da Vlada Republike Srpske, odnosno ministarstvo nadležno za zaštitu životne sredine u Republici Srpskoj, predloži Narodnoj skupštini Republike Srpske donošenje nove rezolucije o protivljenju izgradnji odlagališta na lokaciji Trgovske gore i uputi rezoluciju u Narodnu skupštinu na raspravu jer je posljednji put Narodna skupština o ovom pitanju raspravljala 23.12.2015. godine.

Usvajanje ove rezolucije u Narodnoj skupštini Republike Srpske je neophodno kako bi se izrazilo protivljenje i utvrdila politika od strane najvišeg nivoa zakonodavne vlasti u Republici Srpskoj, vezano za izbor lokacije za odlaganje radioaktivnog otpada u Republici Hrvatskoj. Neophodno je da sve nadležne institucije u Republici Srpskoj, kao i BiH, stručna i akademska zajednica, gradovi i opštine koji se nalaze u slivu rijeke Une, kao i nevladine organizacije koje se bave pitanjima zaštite životne sredine, zauzmu jedinstven stav i preduzmu sve aktivnosti u cilju sprečavanja realizacije aktivnosti na navedenoj lokaciji, a u cilju zaštite interesa Republike Srpske i BiH, kao i zaštite bezbjednosti i zdravlja stanovništva i ustavom zagarantovanog prava na zdravu životnu sredinu.

**III FINANSIJSKA SREDSTVA**

Za sprovođenje ove rezolucije nisu potrebna dodatna sredstva iz budžeta Republike Srpske.